Nøgleord

Sammendrag



Nøgleord

1. Tilnærmelse af lovgivningerne – fremgangsmåder ved indgåelse af offentlige tjenesteydelsesaftaler – direktiv 92/50 – ordregivende myndigheder – offentligretligt organ

[Rådets direktiv 92/50, art. 1, litra b), andet afsnit, tredje led]

2. Tilnærmelse af lovgivningerne – fremgangsmåder ved indgåelse af offentlige tjenesteydelsesaftaler – direktiv 92/50 – anvendelsesområde

[Rådets direktiv 92/50, art. 1, litra a), nr. iv)]

Sammendrag

1. Ifølge artikel 1, litra b), første afsnit, i Rådets direktiv 92/50 om samordning af fremgangsmåderne ved indgåelse af offentlige tjenesteydelsesaftaler forstås ved »ordregivende myndigheder« offentligretlige organer, og ifølge andet afsnit forstås ved »offentligretligt organ« ethvert organ, hvis opgave det er at imødekomme almenhedens behov, dog ikke på det erhvervs- eller forretningsmæssige område (første led), og som er en juridisk person (andet led), og hvis drift enten for mere end halvdelens vedkommende finansieres af staten, de lokale myndigheder eller andre offentligretlige organer, eller hvis drift er underlagt disses kontrol, eller hvortil staten, de lokale myndigheder eller andre offentligretlige organer kan udpege mere end halvdelen af medlemmerne i administrations-, ledelses- eller tilsynsorganet (tredje led).

Med hensyn til det tredje led skal udtrykket »for mere end halvdelens vedkommende finansieres af staten« fortolkes således, at der er tale om en sådan finansiering, når offentlige radio‑ og tv-selskabers virksomhed – med status som juridiske personer, der har fået pålagt en opgave af almen interesse, er uafhængige af statslige myndigheder, selvforvaltede og indrettet således, at offentlige myndigheder ikke har mulighed for at øve indflydelse, samt ikke udgør en del af de statslige myndigheder – for mere end halvdelens vedkommende finansieres ved en licens, som påhviler indehaveren af et radio- eller tv-apparat, og som pålægges, beregnes og opkræves efter statsaftaler indgået med henblik herpå, og som ikke følger af en kontraktmæssig transaktion mellem disse organer og forbrugerne.

I øvrigt – såfremt offentlige radio- og tv-selskabers virksomhed finansieres på denne måde – forudsætter kriteriet om, at organet skal »finansieres af staten«, ikke staten eller andre offentlige myndigheders direkte indblanding ved sådanne organers indgåelse af de aftaler, der ikke har nogen forbindelse med udførelsen af disse organers egentlige public service-opgave. I det omfang – i betragtning af deres finansieringsmåde – selve eksistensen af de omhandlede offentlige radio- og tv-selskaber således er afhængig af staten, er kriteriet om disse organers tilknytning til staten opfyldt, og det kræves ikke, at de offentlige myndigheder har en mulighed for at udøve konkret indflydelse på de pågældende organers forskellige beslutninger i forbindelse med indgåelse af offentlige aftaler.

(jf. præmis 41, 50, 54, 55-60 samt domskonkl.1 og 2)

2. Artikel 1, litra a), nr. iv), i direktiv 92/50 om samordning af fremgangsmåderne ved indgåelse af offentlige tjenesteydelsesaftaler, der ikke finder anvendelse på offentlige aftaler, hvis formål er de ydelser, som berører radio- og tv-selskabernes egentlige funktion, dvs. udvikling og produktion af programmer, skal fortolkes således, at det kun er offentlige aftaler vedrørende de tjenesteydelser, der henvises til i denne bestemmelse, der er udelukket fra direktivets anvendelsesområde.

Da den pågældende bestemmelse udgør en undtagelse til hovedformålet med fællesskabsdirektiverne om indgåelse af offentlige aftaler, skal den fortolkes indskrænkende. Derfor er det kun de offentlige aftaler, som omfatter tjenesteydelserne nævnt i direktivets artikel 1, litra 1, nr. iv), dvs. aftaler om radio- og tv-selskabers indkøb, udvikling, produktion eller koproduktion af programmateriale og aftaler om sendetid, der er udelukket fra anvendelsesområdet for direktiv 92/50. Derimod er offentlige tjenesteydelsesaftaler, som ikke har nogen forbindelse med de aktiviteter, som er omfattet af udførelsen af de offentlige radio- og tv-selskabers egentlige public service-opgave, fuldt ud undergivet fællesskabsreglerne.

(jf. præmis 62, 64 og 67 samt domskonkl. 3)